Meghan Cremer-moord: Drie in hofMeghan Cremer Die drie mans wat in hegtenis geneem is in verband met die moord op Meghan Cremer (30) het Woensdag in die Athlone-landdroshof in Kaapstad verskyn. eNuus berig die saak teen Jeremy Sias, Charles Daniels en Shiraaz Jaftha is tot einde Januarie uitgestel vir verdere ondersoek. Die drie het vroeër hul borgtogaansoeke laat vaar en bly agter tralies. Die drie verdagtes is kort nadat Cremer se liggaam op 8 Augustus by ŉ sandmyn in Philippi ontdek is, in hegtenis geneem. Cremer het op 3 Augustus spoorloos verdwyn. Vyf dae en ŉ uitgebreide soektog later, is haar liggaam by die sandmyn gevind. Sy was ten volle geklee en ŉ tou is om haar nek vasgemaak. Dit is nog onduidelik of sy seksueel aangerand is. Die verdagtes is in besit van Cremer se wit Toyota Auris gevind. Daar is vroeër bevestig dat een van die verdagtes in die moord op Cremer aan haar familie bekend is en dat dié verdagte op die perdeplaas, waar Cremer gewoon het, gewerk het. Cremer was ŉ kranige perderuiter en het op die Vaderlandsche Rietvlei-perdeplaas gewoon. Sy is die Saterdag omstreeks 18:00 in haar Toyota Auris daar weg en haar motor is die Maandag in Grassy Park opgespoor.